《梦游桃花源》
清代·林以宁

理棹石濑口，洞壑极深窅。白日翳层壁，倏然露林杪。

初行不见人，仄径碍飞鸟。忽逢林木尽，水竹四环绕。

茅屋三两间，鸡声出林表。主人闻客来，揽衣起相劳。

笋蕨为我设，粳粱供我饱。白鹤翔天风，游鱼戏清沼。

宛若素所历，朅来胡不早。怅惘尘世事，朗彻惬怀抱。

高丘谁沈沦，阿阁孰倾倒。魏晋不复知，以下更何道。

叹息武陵人，悠悠竟终老。

作者简介：林以宁，字亚清，钱塘人。御史钱肇修室。有《墨庄诗钞》、《凤箫楼集》。